A De Kuip jelenleg a Feyenoord labdarúgócsapatának az otthona, amely az egyik legeredményesebb klub Hollandiában. Hosszú ideje már a holland válogatott egyik otthona is egyben. Több, mint 150 nemzetközi mérkőzést rendeztek itt, az elsőt 1937. május 2-án Belgium ellen. 1963-ban itt rendezték a kupagyőztesek Európa-kupájának a döntőjét, melyben az angol Tottenham Hotspur 5–1 arányban legyőzte a spanyol Atlético Madrid csapatát. Ezen kívül számos kupadöntőnek adott otthont a stadion, az utolsó a 2001–2002-es UEFA-kupa sorozatának döntője volt, ahol a Feyenoord hazai pályán 3–2-re győzte le a Borussia Dortmundot. Szintén itt rendezték a 2000-es labdarúgó-Európa-bajnokság döntőjét, amikor a franciák az olaszokkal találkoztak és a hosszabbításban szerzett aranygóllal 2–1-re győztek.